SA’ners moenie maskers té ver bêreDr. Joe Phaahla, minister van gesondheid. (Foto: GCIS) Dit staan ondernemings, restaurante, skole of ouetehuise steeds vry om die dra van maskers te verplig. “Dit is wel nie meer die regering se beleid nie,” het die minister van gesondheid, dr. Joe Phaahla, Donderdag gesê nadat hy die opheffing van die land se laaste drie Covid-19-regulasies Woensdagaand in die Staatskoerant gepubliseer het. Die regering verplig nou nie meer die dra van maskers binnenshuis nie. Alle beperkings op byeenkomste is amptelik opgehef en dit is nie langer nodig om ’n bewys van inenting óf ’n negatiewe PCR-toets te toon om die land binne te kom nie. Phaahla het wel benadruk dat gesigmaskers ongetwyfeld beskerming teen respiratoriese siektes bied. Die minister vra Suid-Afrikaners om nie dadelik hul gesigmaskers in die asdrom te gooi nie en moedig hulle aan om hul maskers veral binnenshuis te dra. “Moet dus asseblief nie verleë voel as jy steeds jou masker wil dra net omdat die regering dit nou nie meer verplig nie.” Phaahla het tydens ’n mediakonferensie gesê die opheffing van die laaste Covid-19-regulasies – dít twee jaar, drie maande én vier volle virusgolwe nadat die eerste koronavirusgeval op 5 Maart 2020 in KwaZulu-Natal bevestig is – is tekenend daarvan dat Suid-Afrika eindelik ’n keerpunt bereik het. (Foto: Unsplash) “Vandag is ’n geskiedkundige dag,” meen Phaahla. Hy het wel benadruk dat die Covid-19-pandemie nog nie iets van die verlede is nie en daar geen waarborg is dat nóg ’n ernstige variant nie dalk vorentoe die lig sal sien nie. Phaahla is wel optimisties dat Covid-19 eindelik endemies gaan raak. Wat skole betref, het die minister van basiese onderwys, Angie Motshekga, Donderdag gesê die dra van maskers in en om die skool is nie meer nodig nie, maar leerders en onderwysers kan dit steeds doen as hulle wil. Inentings Die regering het tot dusver nie sy doelwit bereik om minstens 70% van die volwasse bevolking te laat inent nie. Phaahla sê die regering troos hom egter daaraan dat 36 700 miljoen entstofdosisse teen Woensdag aan 20,09 miljoen volwassenes en 1,9 miljoen kinders tussen 12 en 17 jaar toegedien is. Dit beteken dat 50,48% van die bevolking minstens een dosis van die entstof ontvang het. Altesame 70,5% van die 60+-ouderdomsgroep is teen Covid-19 ingeënt, terwyl die 50-59-ouderdomsgroep ’n opkoms van 66,17% bereik het. “Ons glo dat die groot opkoms van die 50+-ouderdomsgroep grootliks bygedra het tot die verminderde erns van hospitaalopname en sterftesyfers in die vierde golf, ’n patroon wat tot vandag toe aangehou het,” sê die minister. Die Vrystaat is tans die enigste provinsie wat 60% (60,15%) van hul volwasse bevolking ingeënt het. Die Wes-Kaap het 57,37% van sy volwasse bevolking bereik, gevolg deur Limpopo (57%), Oos-Kaap (54,53%) en die Noord-Kaap (51,45%). Phaahla het sy versekering gegee dat Suid-Afrika nog genoeg entstofdosisse het om nog Suid-Afrikaners teen Covid-19 te laat inent. Volgens die minister het die regering wel sommige kontrakte met Pfizer gekanselleer en in die proses R1,4 miljard gespaar.